Document ID: 31987R2422

*****
ΚΑΝΟΝΙΣΜΟΣ (ΕΟΚ) αριθ. 2422/87 ΤΗΣ ΕΠΙΤΡΟΠΗΣ
της 7ης Αυγούστου 1987
περί του καθεστώτος εισαγωγής στη Γερμανία, την Ιταλία και τις χώρες της Μπενελούξ ορισμένων κλωστοϋφαντουργικών προϊόντων (κατηγορία 2), καταγωγής Ινδονησίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4136/86 του Συμβουλίου της 22ας Δεκεμβρίου 1986 περί του κοινού καθεστώτος εισαγωγής ορισμένων κλωστοϋφαντουργικών προϊόντων καταγωγής τρίτων χωρών (1), και ιδίως το άρθρο11,
Εκτιμώντας:
ότι στο άρθρο 11 του κανονισμού (ΕΟΚ) αριθ. 4136/86 καθορίζονται οι όροι θεσπισεως ποσοτικών περιορισμών· ότι οι εισαγωγές στην Κοινότητα, ορισμένων κλωστοϋφαντουργικών προϊόντων της κατηγορίας 2, καταγωγής Ινδονησίας τα οποία περιλαμβάνονται στο παράρτημα, έχουν υπερβεί το επίπεδο που προβλέπεται στην παράγραφο 2 του εν λόγω άρθρου 11·
ότι σύμφωνα με τις διατάξεις του άρθρου 11 παράγραφος 5 του κανονισμού (ΕΟΚ) αριθ. 4136/86 κοινοποιήθηκε στην Ινδονησία, στις 23 Ιουνίου 1987, αίτηση διαβουλεύσεων· ότι εν αναμονή αμοιβαίας αποδεκτής λύσης οι εισαγωγές στη Γαλλία των προϊόντων της κατηγορίας 2 υπάγονται ήδη σε προσωρινό ποσοτικό περιορισμό για την περίοδο από τις 23 Ιουνίου έως τις 22 Σεπτεμβρίου 1987 σύμφωνα με τον κανονισμό (ΕΟΚ) αριθ. 2122/87 της Επιτροπής (2)·
ότι εν τω μεταξύ η κατάσταση της αγοράς στην Κοινότητα χειροτέρευσε περαιτέρω, ιδίως στη Γερμανία, την Ιταλία και τις χώρες της Μπενελούξ· ότι στις συνθήκες αυτές και εν αναμονή του αποτελέσματος των διαβουλεύσεων η Επιτροπή, στις 7 Αυγούστου 1987, ζήτησε από την Ινδονησία να περιορίσει προσωρινά τις εξαγωγές της των προϊόντων της κατηγορίας 2 προς τη Γερμανία, την Ιταλία και τις χώρες της Μπενελούξ για την περίοδο από τις 7 Αυγούστου έως τις 22 Σεπτεμβρίου 1987·
ότι, εν αναμονή του αποτελέσματος των διαβουλεύσεων οι εισαγωγές των προϊόντων της εν λόγω κατηγορίας πρέπει να υπάγονται προσωρινά σε ποσοτικούς περιορισμούς ταυτόσημους αυτών που ζητήθηκαν από την προμηθεύτρια χώρα·
ότι, σύμφωνα με τους όρους της παραγράφου 13 του εν λόγω άρθρου, η τήρηση του ποσοτικού ορίου εξασφαλίζεται από ένα σύστημα διπλού ελέγχου, σύμφωνα με τις διαδικασίες που καθορίζονται στο παράρτημα VI του κανονισμού (ΕΟΚ) αριθ. 4136/86 ·
ότι τα εν λόγω προϊόντα τα οποία έχουν εξαχθεί από την Ινδονησία προς τη Γερμανία, την Ιταλία και τις χώρες της Μπενελούξ μεταξύ της 7ης Αυγούστου 1987 και της ημερομηνίας ενάρξεως ισχύος του παρόντος κανονισμού πρέπει να αφαιρεθούν από το καθορισθέν ποσοτικό όριο·
ότι το ποσοτικό αυτό όριο δεν εμποδίζει την εισαγωγή των προϊόντων που καλύπτονται από το όριο αυτό και τα οποία αποστέλλονται από την Ινδονησία πριν από την ημερομηνία ενάρξεως ισχύος του παρόντος κανονισμού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Κλωστοϋφαντουργικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εισαγωγή στη Γερμανία, την Ιταλία και τις χώρες της Μπενελούξ των προϊόντων καταγωγής Ινδονησίας της κατηγορίας που περιλαμβάνεται στο παράρτημα, υπόκεινται στα προσωρινά ποσοτικά όρια που προβλέπονται στο παράρτημα αυτό, υπό την επιφύλαξη των διατάξεων του άρθρου 2.
Άρθρο 2
1. Η θέση σε ελεύθερη κυκλοφορία των προϊόντων που αναφέρονται στο άρθρο 1, τα οποία απεστάλησαν από την Ινδονησία προς τη Γερμανία, την Ιταλία και τις χώρες της Μπενελούξ προ της ημερομηνίας ενάρξεως ισχύος του παρόντος κανονισμού και τα οποία δεν έχουν ακόμα τεθεί σε ελεύθερη κυκλοφορία, πραγματοποιείται με την επιφύλαξη της προσκομίσεως φορτωτικής ή άλλου εγγράφου μεταφοράς που αποδεικνύει ότι η αποστολή έλαβε πράγματι χώρα κατά την εν λόγω περίοδο.
2. Οι εισαγωγές των προϊόντων που αποστέλλονται από την Ινδονησία στη Γερμανία, την Ιταλία και τις χώρες της Μπενελούξ μετά την έναρξη ισχύος του παρόντος κανονισμού, υπόκεινται στο σύστημα του διπλού ελέγχου που προβλέπεται στο παράρτημα VI του κανονισμού (ΕΟΚ) αριθ. 4136/86.
3. Όλες οι ποσότητες των προϊόντων, που αποστέλλονται από την Ινδονησία από τις 7 Αυγούστου 1987 και τίθενται σε ελεύθερη κυκλοφορία, αφαιρούνται από το καθορισθέν ποσοτικό όριο. Εντούτοις τα προσωρινά αυτά ποσοτικά όρια δεν εμποδίζουν την εισαγωγή των καλυπτόμενων προϊόντων, τα οποία όμως έχουν αποσταλεί από την Ινδονησία πριν από την ημερομηνία ενάρξεως ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ισχύει έως τις 22 Σεπτεμβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Αυγούστου 1987.

Labels: 3
18
1